Кызылча суюлткуч
Кызылча суюлткуч — кант кызылчасын жөөк бойлой суюлтуп, топуракты жумшартуучу жана отоо чөптөрдү жок кылуучу машина. Мурда СССРде УСМП-5,4 жана ПСА-2,7 маркасындагы Кызылча суюлткучтар чыгарылган, ЮМз-6АЛ/Ам, МТЗ-80/82 жана башка тракторлоруна чиркелген. УСМП-5,4 Кызылча суюлткучу 12 (жөөк аралыгы 45 см) жана 8 (жөөк аралыгы 60 см) жөөктөгү кызылчаны суюлтат. Негизги тетиктери: рама, кызылча суюлтуучу фреза, тракторго чиркелчү механизм, таяныч дөңгөлөк. Кызылча суюлтуучу секциялары рамага асма аркылуу биригет. Бычагы (узундугу 50 мм) таяныч кыймылдаткыч дөңгөлөктөн конус редуктор аркылуу кыймылга келет (айланат). Суюлтуучу фреза агрегаттын жүрүү багытына 40° бурч боюнча жайгашат. Ар бир фрезага 6дан 18ге чейин бычак орнотулуп, алар дискте бир, эки же үчтөн жайгаштырылат. Бычактын топуракка терең же тайыз кириши бурамалуу механизм аркылуу жөнгө салынат. Саатына 3,5 га жердеги кызылчаны суюлтат.
Дан технологиялары 
Техника

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9